Biler (film)

Biler (engelsk: Cars) er en animationsfilm af John Lasseter fra 2006. Biler er lavet i Pixar-studiet som ren computer-animation. Filmens univers er en verden (mere præcist: USA), hvor alle levende væsener er biler. Hovedpersonen er den unge racerbil Lynet McQueen, der gennemgår en traditionel dannelseshistorie, da han på tærsklen til at blive den store stjerne ved skæbnens tilskikkelse ender i den lille gudsforladte flække, Kølerkildekøbing/Bofællesskabsgade, på den en gang så berømte Route 66. 

Den tidligere danske popsanger Jørgen Klubien er medforfatter og -animator på filmen.

Handling 

Lynet McQueen er en ung fremadstormende racerbil, der i sæsonens sidste løb ender med at have lige så mange point som to andre biler, og det besluttes derfor, at mesteren skal kåres ved et nyt løb en uge senere i Californien. Lynet vil gerne hurtigt dertil og opfordrer sin lastbil til at køre så meget som muligt. Da denne er ved at falde i søvn, indtræffer der næsten en ulykke, som bevirker, at Lynet ryger bagud af lastbilen og pludselig finder sig selv i ingenmandsland. Under forsøget på at finde tilbage ramler han ind i den lille søvnige Kølerkildekøbing, hvor han ødelægger vejen. Han fanges af sheriffen og tvinges til at forblive i byen, til han har repareret vejen igen. 

Han føler sig overlegen over byens indbyggere, men den naive og humørfyldte kranbil Bumle viser ham tillid i modsætning til de fleste andre indbyggere, herunder den dejlige Porsche-advokat Sally og den gamle, utilnærmelige Doc Hudson. Han udsættes af sidstnævnte for en fartprøve i et øde område, som han ikke klarer, da han ikke er vant til at køre i grus, og Docs råd vil han ikke høre på. Han accepterer efterhånden sin straf, forelsker sig i Sally og ender med at gennemføre reparationen. Samtidig går det op for ham, at byen engang var et driftigt punkt på Route 66, men at trafikken nu med en ny motorvej går uden om byen. Desuden opdager han, at Doc for mange år siden var en berømt racerbil, som pludselig forsvandt ud af rampelyset. Lynet hjælper med til at shine byen op, og da pressen finder ham i byen, bliver den igen berømt.

Lynet når til det afgørende løb, hvor han med sine erfaringer fra opholdet i Kølerkildekøbing viser nye sider af sig selv, og han ender med at slå sig ned i byen sammen med Sally, der endelig accepterer det nye Lynet.

Stemmer

Temaer 
Filmen er spækket med referencer til forskellige forhold i den virkelige verden samt filmens verden i øvrigt. Her følger nogle eksempler:
 Under rulleteksterne ser en af figurerne film, der er bil-versioner af tidligere Pixar-film, og han kommenterer på den fine stemmeføring – i den engelske version er alle stemmerne (inkl. kommentatoren) lavet af den samme person, John Ratzenberger.
 Sally ejer et motel bestående af huse formet som trafikkegler. Der findes to moteller på Route 66 med huse udformet som wigwams, og Sallys motel er baseret på disse.
 En racerløbsulykke i filmen er meget præcis genskabelse af en virkelig ulykke fra Daytona 500 løbet i 1988.
 I filmen viser Bumle Lynet, hvordan man laver drengestreger i form af traktorvæltning. Traktorerne står og sover ude på markerne, og man lister sig ind på dem og sætter hornet i bund, hvorpå traktorerne vælter. Dette svarer til kovæltning i den virkelige verden.
- der er også flere mere skjulte referencer til andre pixarfilm. Fx står der "lightyear" på McQueens dæk, hvilket henviser til Buzz fra Toystory. Det rigtige dæknavn er selvfølgelig "goodyear". 
- da Mack (lastbilen) kører mod Californien passerer de en række fugle på en højspændingsledning. De er fra en Pixar kortfilm. 
- Dinoco er det fiktive olieselskab, der sponsorerer vinderen af Stempelcup'en. Det er også med i Toystory repræsenteret ved en tankstation og i Wall E findes en lighter med Dinocos logo på Wall E's hylde.

Produktion

Modtagelse

Referencer

Eksterne henvisninger 

 Bilers officielle danske hjemmeside
 

Animationsfilm fra USA
Komediefilm fra USA
Amerikanske film fra 2006
Biler (franchise)